La sfârșitul iernii, stațiunile de schi din Bulgaria scad prețurile
- Iuliu Vlădescu
- 13 martie 2024, 15:53
Hotelierii din Bulgaria se așteaptă la venituri record iarna aceasta. Stațiunile de iarnă au anunțat reduceri de prețuri la sfârșitul sezonului. Se așteaptă ca prognoza meteorologică să permită zonelor de schi să funcționeze până pe 15 aprilie.
Prețuri mai mici în Bulgaria
Începând din această săptămână, hotelierii din Bansko reduc prețurile, a anunțat Uniunea Afacerilor din Turism din stațiune.
Prețurile cardurilor pentru instalațiile de schi din Bansko își păstrează însă prețul pentru că și costull energiei electrice rămâne ridicat, a arătat Ivan Obreikov de la firma concesionară.
Din 15 martie, biletele pentru instalațiile de transport pe cablu în Boroveț vor avea prețuri mai mici, iar la Pamporovo le-au redus deja din data de 5 martie.
În acest sezon sunt așteptate venituri record în stațiunile de iarnă. Motivul nu este legat doar de creșterea numărului de turiști, care pare a fi de 5%, cât de prețurile ridicate ale serviciilor pe care acestea le oferă.
Iarna aceasta, prețuri mai mari cu până la 30%
Prețurile au crescut cu procente cuprinse între 10% și 30%, în această iarnă, la cazare în hoteluri, în restaurante și la instalațiile din zonele de schi.
Așteptările pentru o creștere serioasă a veniturilor sunt susținute și de datele INS privind locurile de cazare pentru luna ianuarie. Potrivit acestora, numărul înnoptărilor și al turiștilor din țară a scăzut cu 0,2%, respectiv 1,7%, față de ianuarie anul trecut.
În același timp, hotelierii au remarcat venituri cu 17,4% mai mari. În ianuarie, veniturile au ajuns la 91,1 milioane de leva - 50,9 milioane de leva de la cetățenii bulgari și 40,2 milioane de leva de la cetățenii străini.
Bulgaria nu a atins încă nivelul din perioada de dinainte de Covid
În ceea ce privește numărul de nopți de cazare și numărul de turiști, Bulgaria nu a atins încă nivelul din perioada de dinainte de COVID. Dacă în luna ianuarie a acestui an, vizitatorii din hoteluri, case de oaspeți, cabane sau apartamente pentru închiriere pe termen scurt au fost de 432 mii, atunci în perioada de vârf a lunii ianuarie 2020 numărul lor a fost de 440 mii. Cu toate acestea, atunci veniturile hotelierilor au fost mult mai modeste - 60,8 milioane de leva.
INS raportează în ianuarie cu 2% mai puţini turişti bulgari în locuri de cazare - 290,8 mii. Străinii au scăzut cu 1%, la 141,3 mii. Toate acestea se întâmplă pe fondul scăderii ocupării forței de muncă și a creșterii numărului de paturi.
Ocuparea totală a paturilor în luna ianuarie a fost de 26,2%, în scădere cu 1,4 puncte procentuale față de un an mai devreme. În ianuarie 2020, gradul de ocupare al unităților de cazare a fost de peste 30%.
(Articol de Ioana Petrova, Sega; Traducerea: Mirela Petrescu, RADOR RADIO ROMÂNIA)